title: 2012/562/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2010

text:
                  17.10.2012

                  MT

                  Il-Ġurnal Uffiċjali tal-Unjoni Ewropea

                  L 286/141

            DEĊIŻJONI TAL-PARLAMENT EWROPEW
      tal-10 ta’ Mejju 2012
      dwar il-kwittanza fir-rigward tal-implimentazzjoni tal-baġit taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2010
      (2012/562/UE)
      IL-PARLAMENT EWROPEW,

                  —

                  wara li kkunsidra l-kontijiet annwali definittivi taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2010,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2010, flimkien mat-tweġibiet taċ-Ċentru (1),

                  —

                  wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7—0051/2012),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament tal-Kunsill (KE) Nru 2965/94 tat-28 ta’ Novembru 1994 li jwaqqaf Ċentru tat-Traduzzjoni għall-korpi tal-Unjoni Ewropea (3) u b’mod partikolari l-Artikolu 14 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0125/2012),

                  1.

                  Jagħti l-kwittanza lid-Direttur taċ-Ċentru tat-Traduzzjoni għall-Korpi tal-Unjoni Ewropea għall-implimentazzjoni tal-baġit taċ-Ċentru għas-sena finanzjarja 2010;

                  2.

                  Jippreżenta l-kummenti tiegħu fir-riżoluzzjoni t’hawn isfel;

                  3.

                  Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hija parti integrali minnha, lid-Direttur taċ-Ċentru tat-Traduzzjoni għall-Korpi tal-Unjoni Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 366, 15.12.2011, p. 117.

         (2)  ĠU L 248, 16.9.2002, p. 1.

         (3)  ĠU L 314, 7.12.1994, p. 1.

         (4)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW
         tal-10 ta’ Mejju 2012
         li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2010
         IL-PARLAMENT EWROPEW,

                     —

                     wara li kkunsidra l-kontijiet annwali definittivi taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2010,

                     —

                     wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2010, flimkien mat-tweġibiet taċ-Ċentru (1),

                     —

                     wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7–0051/2012),

                     —

                     wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                     —

                     wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                     —

                     wara li kkunsidra r-Regolament tal-Kunsill (KE) Nru 2965/94 tat-28 ta’ Novembru 1994 li jwaqqaf Ċentru tat-Traduzzjoni għall-Korpi tal-Unjoni Ewropea (3) u b’mod partikolari l-Artikolu 14 tiegħu,

                     —

                     wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                     —

                     wara li kkunsidra r-Regola 77 u l-Anness VI tar-Regoli ta’ Proċedura tiegħu,

                     —

                     wara li kkunsidra r-rapport tal-Kumitat għall-Kontroll tal-Baġit (A7-0125/2012),

                     A.

                     billi l-Qorti tal-Awdituri affermat li kisbet assigurazzjonijiet raġonevoli li l-kontijiet annwali taċ-Ċentru tat-Traduzzjoni għall-korpi tal-Unjoni Ewropea (“iċ-Ċentru”) għas-sena finanzjarja 2010 huma affidabbli u li l-operazzjonijiet li jaqgħu taħthom huma legali u regolari,

                     B.

                     billi fl-10 ta’ Mejju 2011, il-Parlament ta l-kwittanza lid-Direttur taċ-Ċentru għall-implimentazzjoni tal-baġit taċ-Ċentru għas-sena finanzjarja 2009 (5), u billi, fir-riżoluzzjoni tiegħu li takkumpanja d-deċiżjoni ta’ kwittanza, il-Parlament inter alia talab liċ-Ċentru:

                                 —

                                 jiżviluppa aktar il-valutazzjoni tar-rendiment tiegħu billi jtejjeb ir-rabtiet bejn l-azzjonijiet strateġiċi u l-azzjonijiet previsti fil-Programm ta’ Ħidma Annwali tiegħu u billi jeżamina mill-ġdid l-indikaturi għall-monitoraġġ tar-rendiment tiegħu sabiex ikun konformi mal-kriterji SMART,

                                 —

                                 jieħu miżuri aktar effikaċi biex jirrimedja għaż-żieda kostanti fil-bilanċ favorevoli; fl-2009 l-bilanċ favorevoli kien jammonta għal EUR 24 000 000, filwaqt li fl-2008 kien EUR 26 700 000, fl-2006 kien EUR 16 900 000, fl-2005 kien EUR 10 500 000 u fl-2004 kien EUR 3 500 000,

                                 —

                                 jinforma l-awtorità ta’ kwittanza bil-passi li tressqu biex is-sistema ta’ kontabbiltà ABAC titħaddem b’mod effettiv,

                     C.

                     billi l-baġit definittiv taċ-Ċentru għall-2010 kien ta’ EUR 55 928 077 meta mqabbel ma’ EUR 62 630 000 fl-2009, li jfisser tnaqqis ta’ 11,98 %,

                     D.

                     billi l-volum ta’ traduzzjonijiet fl-2010 kien l-ogħla minn meta twaqqaf iċ-Ċentru tat-Traduzzjoni, li jfisser żieda ta’ 20,1 % tan-numru ta’ paġni tradotti meta mqabbel mal-2009,

            Il-ġestjoni baġitarja u finanzjarja

                     1.

                     Jinnota, mir-Rapport ta’ Attività Annwali taċ-Ċentru u mir-Rendikont Finanzjarju Annwali għall-2010, li l-baġit oriġinali għall-2010, ta’ EUR 48 100 000, kien suġġett ta’ żewġ baġits ta’ emenda; jagħraf, b’mod partikolari, li l-aħħar żewġ baġits ta’ emenda kellhom żewġ skopijiet:

                                 —

                                 li jinkludu l-bilanċ favorevoli baġitarju mis-snin preċedenti, ta’ EUR 24 000 000, sabiex jitħallsu l-kontribuzzjonijiet ta’ min iħaddem għall-iskema ta’ pensjonijiet lill-Kummissjoni għas-snin 1998-2009, fosthom somma totali ta’ EUR 18 400 000 u biex jingħata rimborż lill-akbar aġenzija klijent taċ-Ċentru, l-Uffiċċju għall-Armonizzazzjoni tas-Suq Intern, b’bilanċ ekonomiku għall-2009 ta’ EUR 6 121 255;

                                 —

                                 biex jerġa jiġi bbilanċjat il-baġit bis-somma ta’ EUR 8 000 000, wara ż-żieda sinifikanti fit-tbassir tal-klijenti;

                     2.

                     Jagħraf, mir-Rapport Annwali ta’ Attività taċ-Ċentru li, minħabba numru akbar ta’ paġni tradotti fl-2010, id-dħul taċ-Ċentru żdied għal EUR 51 200 000 fl-2010, żieda ta’ 13,71 % meta mqabbla mal-2009; jinnota wkoll minn dan ir-rapport li r-rata ta’ implimentazzjoni taċ-Ċentru għan-nefqa telgħet għal EUR 43 040 000, i.e. 86,79 % tal-approprjazzjonijiet, li tfisser żieda ta’ 18,27 % meta mqabbla mal-2009;

                     3.

                     Ifakkar li, skont l-Artikolu 10 tar-Regolament (KE) Nru 2965/94 dwar it-twaqqif tiegħu, id-dħul u l-infiq taċ-Ċentru li jidhru fil-baġit tiegħu għandhom ikunu bilanċjati; jinnota li għas-sena finanzjarja 2010 il-bilanċ favorevoli akkumulat taċ-Ċentru għall-2009 ammonta għal EUR 24 000 000; jieħu nota, madankollu, li prinċipalment permezz ta’ trasferimenti ta’ fondi għall-iskema ta’ pensjoni tal-Unjoni u r-rimborż lill-klijenti tiegħu, iċ-Ċentru rnexxielu jnaqqas dan il-bilanċ favorevoli għal EUR 9 200 000; jirrikonoxxi, barra minn hekk, miċ-Ċentru, li l-Bord ta’ Tmexxija fl-2011 ddeċieda li juża dawn id-EUR 9 200 000 biex joħloq riserva għal investiment eċċezzjonali (EUR 4 300 000) u riserva għall-istabilizzazzjoni tal-prezzijiet (EUR 4 900 000);

                     4.

                     Jilqa’ r-riżoluzzjoni għat-tilwim li ilu għaddej bejn iċ-Ċentru u l-Kummissjoni dwar il-kwistjoni tal-kontribuzzjonijiet ta’ min iħaddem għall-iskema ta’ pensjoni tal-Unjoni;

                     5.

                     Jilqa’ d-deċiżjoni fuq imsemmija tal-Bord ta’ Tmexxija, adottata fl-2011, biex joħloq riserva ta’ EUR 4 300 000 għal investimenti fil-programm CDT elettroniku li għandu jibda jiffunzjona matul is-snin 2012-2013 u riserva ta’ EUR 4 900 000 għall-istabbilizzazzjoni tal-prezzijiet, sabiex ikun hemm kumpens għat-tnaqqis potenzjali tad-dħul tiegħu minħabba tnaqqis antiċipat ta’ talbiet għal traduzzjoni mill-klijenti tiegħu;

                     6.

                     Jilqa’ l-fatt li, wara t-talba tal-awtorità tal-kwittanza, il-kontijiet annwali taċ-Ċentru għas-sena finanzjarja 2010 saru disponibbli pubblikament fuq il-websajt taċ-Ċentru;

            Il-proċeduri tal-akkwist

                     7.

                     Jistieden liċ-Ċentru jassigura konformità mal-Artikolu 60 tar-Regolament Finanzjarju tiegħu billi jistabbilixxi deċiżjonijiet ta’ finanzjament għan-nefqa operattiva; jitlob liċ-Ċentru biex b’mod partikolari jistabbilixxi kontrolli aktar b’saħħithom fil-proċess ta’ ppjanar tal-akkwist;

                     8.

                     Jirrikonoxxi mir-Rapport Annwali tal-Attività taċ-Ċentru li ċ-Ċentru nieda żewġ proċeduri ġodda għall-għoti ta’ servizzi ta’ traduzzjoni/reviżjoni fil-qasam tal-ferrovija u dak marittimu;

                     9.

                     Jinnota wkoll li kienu ffirmati total ta’ 47 kuntratt qafas;

            Ir-Riżorsi Umani

                     10.

                     Jirrikonoxxi li, minħabba li tmien membri tal-persunal li kellhom punti ogħla ma kienux promossi filwaqt li xi membri oħra fl-istess grad kienu promossi, l-Artikolu 45 tar-Regolamenti tal-Persunal ma kienx rispettat, minħabba li attwalment ġew inkorporati elementi diskrezzjonali addizzjonali fid-deċiżjoni finali biex ingħatat il-promozzjoni; jinnota li, skont id-dikjarazzjoni taċ-Ċentru, is-Servizz tal-Awditjar Intern (IAS) irrikonoxxi li d-deċiżjonijiet dwar il-karriera u l-promozzjoni tal-uffiċjali u tal-persunal temporanju adottati mill-Bord tat-Tmexxija fis-7 ta’ Frar 2008 kienu suġġetti għal interpretazzjoni u li wara l-valutazzjoni finali tal-IAS dwar l-“Implimentazzjoni tal-promozzjoni tal-persunal” maħruġa mill-IAS f’Settembru 2010, iċ-Ċentru adatta l-interpretazzjoni tiegħu ma’ dik tal-IAS filwaqt li l-kriterji addizzjonali li ntużaw preċedentement għall-promozzjoni ġew abbandunati;

                     11.

                     Jirrikonoxxi, barra minn hekk, l-osservazzjonijiet tar-Rapport Annwali tal-Attività li juru li ċ-Ċentru mexxa 22 proċedura ta’ selezzjoni għal persunal temporanju u kuntrattwali, kif ukoll żewġ kompetizzjonijiet biex jistabbilixxi l-gradi fl-2010;

                     12.

                     Jinnota li ċ-Ċentru implimenta servizz ta’ orjentazzjoni professjonali sabiex jidentifika possibilitajiet għall-persunal u jippermetti orjentazzjoni ta’ mobilità jew ta’ karriera;

            Ir-rendiment

                     13.

                     Jilqa’ ż-żieda ta’ servizzi taċ-Ċentru, f’termini ta’ volum ta’ traduzzjoni, għall-istituzzjonijiet tal-Unjoni meta mqabbel mal-2009, u fosthom iż-żieda ta’ 20,1 % tan-numru ta’ dokumenti tradotti, filwaqt li l-baġit tnaqqas bi 11,98 % meta mqabbel mas-sena preċedenti;

                     14.

                     Jinnota mir-Rapport Annwali tal-Attività taċ-Ċentru li fl-2010 kien hemm sitt klijenti ġodda li magħhom ġie ffirmat ftehim, i.e. l-Impriżi Konġunti Artemis, ENIAC, IMI u FCH, l-Uffiċċju Ewropew ta’ Appoġġ fil-qasam tal-Asil u l-Aġenzija għall-Koperazzjoni tar-Regolaturi tal-Enerġija u ġew stabbiliti l-ewwel kuntatti mal-Awtorità Bankarja Ewropea, l-Awtorità Ewropea tat-Titoli u s-Swieq u l-Awtorità Ewropea tal-Assigurazzjoni u l-Pensjonijiet tax-Xogħol;

                     15.

                     Jirrikonoxxi mir-Rapport Annwali tal-Attività taċ-Ċentru li matul is-sena finanzjarja 2010 madwar 55 % tal-volum totali tal-paġni tradotti kien esternalizzat; jinnota barra minn hekk mir-rapport li ċ-Ċentru ħadem biex jikkonsolida t-tmexxija tal-ammont ta’ xogħol ta’ traduzzjoni tiegħu fl-2010 billi għaqqad flimkien is-sezzjonijiet tal-Ġestjoni tad-Domanda u l-Ġestjoni tal-Freelance; jirrikonoxxi, b’mod partikolari, li tlesta studju estern dwar il-validazzjoni tal-proporzjon bejn ix-xogħlijiet li saru internament u dawk li ġew esternalizzati u li l-mudell ta’ kalkolu użat miċ-Ċentru ġie validat;

                     16.

                     Jilqa’ l-isforzi taċ-Ċentru li jtejjeb il-kwalità tat-traduzzjoni; jenfasizza l-fatt li 17-il proġett tat-terminoloġija ġew finalizzati sal-aħħar tal-2010, li tejbu l-bażi tad-data tat-terminoloġija; jappoġġa ċ-Ċentru fl-organizzazzjoni ta’ avvenimenti ta’ taħriġ għat-tradutturi tiegħu, ħaġa li tgħin biex titjieb il-produttività tagħhom;

                     17.

                     Jistieden liċ-Ċentru biex janalizza l-fluss tad-data attwali u tal-għodda użati biex jiġi ppjanat il-baġit u jiġu stabbiliti l-kontrolli; jinnota, f’dan ir-rigward, li l-ippjanar tal-baġit taċ-Ċentru hu bbażat fuq għodda excel u manwali jew kontrolli bbażati fuq sistemi ta’ data li jistgħu jwasslu għal żbalji ta’ kalkolazzjoni u ppjanar tan-nefqa żbaljat, u finalment anke għal impatt negattiv fuq il-prezzijiet taċ-Ċentru;

                     18.

                     Jinkoraġġixxi liċ-Ċentru biex japplika rekwiżiti minimi għall-previżjoni tal-informazzjoni u jtejjeb il-kooperazzjoni u l-iskambju dwar it-tbassir ma’ klijenti magħżula, sabiex jiġu evitati stimi għolja tan-nefqa u tal-prezz;

            L-awditjar intern

                     19.

                     Jinnota li 12-il rakkomandazzjoni “importanti ferm” mis-Servizz tal-Awditjar Intern (IAS) kienu għadhom miftuħa sal-31 ta’ Diċembru 2010; jinsab imħasseb li l-implimentazzjoni ta’ 7 minn dawn ir-rakkomandazzjonjiet inżammet lura; jirrikonoxxi, b’mod partikolari, li dan id-dewmien jikkonċerna l-kwestjonijiet importanti li ġejjin:

                                 —

                                 il-kwalità tat-tbassir tal-klijent;

                                 —

                                 l-iżvelar tal-eżerċizzju tal-2008;

                                 —

                                 il-valutazzjoni tas-Sistema Interna ta’ Kontroll;

                           jistieden għalhekk liċ-Ċentru biex jispjega dan id-dewmien lill-awtorità tal-kwittanza u biex jirrimedja s-sitwazzjoni;

                     20.

                     Jinnota li minn 12-il rakkomandazzjoni “importanti ferm” mill-IAS, iċ-Ċentru rrifjuta r-rakkomandazzjoni dwar ir-rappurtar finanzjarju; jitlob liċ-Ċentru jinforma lill-awtorità tal-kwittanza bir-raġunijiet għal din id-deċiżjoni;

                     21.

                     Josserva li l-IAS wettqet awditjar tal-“Ibbaġittjar tal-infiq”, iffinalizzat awditjar ta’ segwitu dwar “il-ġestjoni tar-Riżorsi Umani” u l-“implimentazzjoni tal-istandards tal-kontrolli interni”, kif ukoll wettqet valutazzjoni tar-riskju tal-IT;

                     22.

                     Jinnota li mir-Rapport Annwali tal-Attività taċ-Ċentru li r-rapport ta’ segwitu tal-awditjar finali wera li saru 41 rakkomandazzjoni, 29 minnhom għadhom ma twettqux, 10 ġew implimentati u 2 parzjalment aċċettati jew rifjutati;

                     23.

                     Jirrikonoxxi li l-Kapaċità ta’ Verifika Interna wettqet attivitajiet ta’ konsultazzjoni formali dwar l-oqsma li ġejjin:

                                 —

                                 parir dwar l-aħjar użu tal-istruttura organizzattiva u t-tnaqqis tal-ispejjeż relatati;

                                 —

                                 koordinazzjoni tal-eżerċizzju tal-valutazzjoni tal-impatt tal-IT;

                                 —

                                 faċilitazzjoni u parir dwar l-eżerċizzju tal-ġestjoni annwali tar-riskju taċ- Ċentru;

                                 —

                                 appoġġ u gwida dwar l-attività tal-Awditjar ta’ Kwalità;

                     24.

                     Jiġbed l-attenzjoni dwar ir-rakkomandazzjonijiet tiegħu mir-rapporti dwar il-kwittanza preċedenti, kif stabbilit fl-Anness għal din ir-riżoluzzjoni;

                     25.

                     Jirreferi, fir-rigward tal-osservazzjonijiet l-oħra li jakkumpanjaw din id-Deċiżjoni ta’ kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (*) dwar ir-rendiment, il-ġestjoni finanzjarja u l-kontroll tal-aġenziji.

            (1)  ĠU C 366, 15.12.2011, p. 117.

            (2)  ĠU L 248, 16.9.2002, p. 1.

            (3)  ĠU L 314, 7.12.1994, p. 1.

            (4)  ĠU L 357, 31.12.2002, p. 72.

            (5)  ĠU L 250, 27.9.2011, p. 125.

            (*)  Testi adottati, P7_TA(2012)0164 (ara l-paġna 388 ta' dan il-Ġurnal Uffiċjali).

         ANNESS

            RAKKOMANDAZZJONIJIET TAL-PARLAMENT EWROPEW TA’ DAWN L-AĦĦAR SNIN

                     Iċ-Ċentru tat-Traduzzjoni għall-Korpi tal-Unjoni Ewropea

                     2006

                     2007

                     2008

                     2009

                     Ir-rendiment

                     n.a.

                                 —

                                 Objettivi u indikaturi tar-rendiment ħafna drabi ma jistgħux jitkejlu

                                 —

                                 Jinnota li fl-2007 ħallas lura EUR 9 300 000  lill-klijent

                                 —

                                 Titjib fl-IT (FLOSYSWEB)

                                 —

                                 Jinnota li fl-2008 ħallas lura EUR 11 450 000  lill-klijent

                     Jistieden liċ-Ċentru biex jiżviluppa aktar il-valutazzjoni tar-rendiment tiegħu billi jtejjeb r-rabtiet bejn l-azzjonijiet strateġiċi u l-azzjonijiet previsti fil-Programm ta’ Ħidma tiegħu u billi jeżamina mill-ġdid l-indikaturi għall-monitoraġġ tar-rendiment tiegħu sabiex ikun konformi mal-kriterji SMART,

                     Ġestjoni baġitarja u finanzjarja

                     n.a.

                     Il-Program għandu jkun ibbażat fuq rabta ċara u konsistenti bejn l-objettivi stabbiliti u l-implimentazzjoni tar-riżorsi baġitarji meħtieġa biex dawn jintlaħaqu

                                 —

                                 Jistieden liċ-Ċentru biex jieħu miżuri aktar effettivi ħalli jirrimedja ż-żieda kostanti fil-bilanċ favorevoli tiegħu → 2008: EUR 26 700 000 ; 2006: EUR 10 500 000

                                 —

                                 Jistieden lill-Kummissjoni teżamina l-għan tal-flus kontanti taċ-Ċentru: EUR 48 405 006

                                 —

                                 Jistieden liċ-Ċentru biex fil-ġejjieni joffri lill-klijenti tiegħu servizzi li jkopru l-ispejjeż

                                 —

                                 Jistieden liċ-Ċentru biex japplika sistematikament l-Artikolu 8.2 tar-Regolament Finanzjarju li jgħid li “approprjazzjonijiet għall-impenn għandhom ikopru l-ispiża totali tal-impenji legali li ttieħdu fis-sena finanzjarja attwali”

                                 —

                                 Jistieden liċ-Ċentru jieħu miżuri aktar effettivi biex jirrimedja ż-żieda kostanti tal-bilanċ favorevoli, dan il-bilanċ hu marbut prinċipalment ma nuqqas ta’ preċiżjoni fit-tbassir għal talbiet ta’ traduzzjoni li jirċievi mill-klijenti tiegħu

                     Riżorsi Umani

                                 —

                                 Nuqqasijiet fil-proċeduri tar-reklutaġġ: l-ebda evidenza tar-regoli applikati għall-evalwazzjoni tal-fajl tal-kandidati

                                 —

                                 Il-konflitt bejn iċ-Ċentru u l-Kummissjoni dwar is-sehem tal-kontribuzzjonijiet ta’ min iħaddem għall-persunal għadha ma ssolvietx

                     n.a.

                                 —

                                 Iċ-Ċentru għandu jippjana l-proċeduri ta’ reklutaġġ b’mod aktar realistiku u effettiv sabiex jirrispetta l-limiti ta’ żmien u jilħaq il-ħtigijiet li ġejjin minn żieda fil-persunal taċ-Ċentru (f’termini kwantitattivi u kwalitattivi)

                                 —

                                 Il-konflitt bejn iċ-Ċentru u l-Kummissjoni dwar is-sehem tal-kontribuzzjonijiet ta’ min iħaddem għall-persunal għadha ma ssolvietx

                                 —

                                 Jistieden liċ-Ċentru jinkludi informazzjoni dwar funzjonijiet sensittivi fid-deskrizzjonijiet tal-impjieg u jiżgura li l-kontrolli ta’ prevenzjoni implimentati jkunu identifikati

                                 —

                                 Jinkoraġġixxi liċ-Ċentru jaġġorna r-regoli ta’ implimentazzjoni għat-taħriġ u jiddefinixxi skeda ġdida għalihom

                     Il-Verifika Interna

                     n.a.

                     n.a.

                     n.a.

                     Jistieden liċ-Ċentru joħroġ proċedura komprensiva bil-miktub li tiddefinixxi r-rwoli, kalendarju u proċess tax-xogħol biex jiġu stabbiliti, validati u prenotati ordnijiet ta’ rkupru għal tranżazzjonijiet li saru għall-klijenti


title: 2011/767/UE: Deċiżjoni tal-Kunsill tas- 27 ta’ Ottubru 2011 dwar il-konklużjoni tal-Ftehim fil-forma ta’ Skambju ta’ Ittri bejn l-Unjoni Ewropea u n-New Zealand skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom fl-Unjoni Ewropea#Ftehim fil-forma ta’ Skambju ta’ Ittri bejn l-Unjoni Ewropea u n-New Zealand skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom fl-Unjoni Ewropea

text:
               30.11.2011

               MT

               Il-Ġurnal Uffiċjali tal-Unjoni Ewropea

               L 317/2

         DEĊIŻJONI TAL-KUNSILL
   tas-27 ta’ Ottubru 2011
   dwar il-konklużjoni tal-Ftehim fil-forma ta’ Skambju ta’ Ittri bejn l-Unjoni Ewropea u n-New Zealand skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom fl-Unjoni Ewropea
   (2011/767/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, b’mod partikolari l-ewwel subparagrafu tal-Artikolu 207(4) tiegħu, flimkien mal-Artikolu 218(6)(a)(v),
   Wara li kkunsidra l-proposta mill-Kummissjoni Ewropea,
   Wara li kkunsidra l-approvazzjoni tal-Parlament Ewropew,
   Billi:

               (1)

               Fid-29 ta’ Jannar 2007, il-Kunsill awtorizza lill-Kummissjoni biex tiftaħ negozjati ma’ ċerti Membri oħrajn tal-Organizzazzjoni Dinjija tal-Kummerċ skont l-Artikolu XXIV:6 tal-Ftehim Ġenerali dwar it-Tariffi u l-Kummerċ (GATT) 1994 matul l-adeżjonijiet fl-Unjoni Ewropea tar-Repubblika tal-Bulgarija u tar-Rumanija.

               (2)

               In-negozjati tmexxew mill-Kummissjoni fil-qafas tad-direttivi ta’ negozjati adottati mill-Kunsill.

               (3)

               Dawn in-negozjati ġew konklużi u l-Ftehim fil-forma ta’ Skambju ta’ Ittri bejn l-Unjoni Ewropea u n-New Zealand skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom fl-Unjoni Ewropea (“il-Ftehim”) ġie inizjalat fis-7 ta’ Settembru 2010.

               (4)

               Il-Ftehim ġie ffirmat f’isem l-Unjoni fit-28 ta’ April 2011, suġġett għall-konklużjoni tiegħu f’data aktar tard, skont id-Deċiżjoni tal-Kunsill 2011/255/UE (1).

               (5)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim fil-forma ta’ Skambju ta’ Ittri bejn l-Unjoni Ewropea u n-New Zealand skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom fl-Unjoni Ewropea, huwa b’dan approvat f’isem l-Unjoni.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persuna jew persuni li jkollhom is-setgħa li jagħtu, f’isem l-Unjoni, in-notifika prevista fil-Ftehim (2).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, is-27 ta’ Ottubru 2011.

            Għall-Kunsill

            Il-President

         J. MILLER

      (1)  ĠU L 110, 29.4.2011, p.12.

      (2)  Id-data tad-dħul fis-seħħ tal-Ftehim ser jiġi ppubblikat f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      FTEHIM
      fil-forma ta’ Skambju ta’ Ittri bejn l-Unjoni Ewropea u n-New Zealand skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom fl-Unjoni Ewropea
      A.   Ittra mill-Unjoni

      Sinjur,
      Wara n-negozjati skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika fl-Iskedi tar-Repubblika tal-Bulgarija u tar-Rumanija matul l-adeżjoni tagħhom fl-Unjoni Ewropea, għandi l-unur nipproponi dan li ġej:

                  1.

                  L-Unjoni Ewropea għandha tinkorpora fl-iskeda tagħha, għat-territorju doganali tal-UE 27, il-konċessjonijiet li jinsabu fl-iskeda tal-UE 25 bil-modifiki li ġejjin:

                              Jiżdiedu 400 tunnellata (piż ta’ karkassi) mal-allokazzjoni għan-New Zealand skont il-kwota tar-rata tariffarja tal-UE għal-“laħam tan-nagħaġ jew tal-mogħoż, frisk, imkessaħ jew iffriżat”, waqt li tinżamm il-kwota kontinġenti preżenti ta’ 0 %;

                              Tinħoloq allokazzjoni erga omnes ta’ 200 tunnellata (piż ta’ karkassi) skont il-kwota tar-rata tariffarja tal-UE għal-“laħam tan-nagħaġ jew tal-mogħoż, frisk, imkessaħ jew iffriżat”, waqt li tinżamm il-kwota kontinġenti preżenti ta’ 0 %;

                              Tiġi aġġustata l-kwota tar-rata tariffarja tal-UE għan-“nagħaġ ħajjin, ħlief annimali ta’ razza pura”, bi kwota kontinġenti ta’ 10 %, billi jitneħħew l-allokazzjonijiet ta’ 1 010 tunnellati (ir-Rumanija) u 4 255 tunnellata (il-Bulgarija);

                              Tiġi aġġustata l-kwota tar-rata tariffarja tal-UE għal-“laħam tan-nagħaġ jew tal-mogħoż, frisk, imkessaħ jew iffriżat”, bi kwota kontinġenti ta’ 0 %, billi jitneħħew l-allokazzjonijiet ta’ 75 tunnellata (għar-Rumanija) u 1 250 tunnellata (għall-Bulgarija);

                              Tinbidel id-definizzjoni tal-kwota tar-rata tariffarja tal-UE ta’ 1 300 tunnellata għal-“laħam taċ-ċanġa ta’ kwalità għolja” fl-iskeda tad-WTO tal-UE għal: “Laħam ta’ kwalità għolja ta’ annimali bovini, frisk, imkessaħ jew iffriżat. Il-pajjiż li qed jissupplixxi: in-New Zealand. Il-kwalifika għall-kwota hija soġġetta għall-kondizzjonijiet stipulati fid-dispożizzjonijiet rilevanti tal-UE”.

                  2.

                  L-Unjoni Ewropea għandha wkoll tissostitwixxi d-definizzjoni ta’ laħam taċ-ċanga ta’ kwalità għolja fir-regolamenti tal-Unjoni Ewropea li jimplimentaw din il-kwota b’dan li ġej: “Qatgħat magħżula tal-laħam taċ-ċanga ġejjin minn għoġiela jew erieħ, li kienu jirgħu esklużivament fil-mergħat, li l-karkassi tagħhom ma jaqbżux il-piż ta’ 370 kilogramma. Il-karkassi għandhom jiġu kklassifikati bħala A, L, P, T jew F, mirquma skont il-ħxuna tax-xaħam tat-tip P jew inqas u b’muskolatura ta’ klassi 1 jew 2 skont is-sistema ta’ klassifika tal-karkassi amministrata mill-Bord tal-Laħam ta’ New Zealand”.

                  3.

                  In-New Zealand taċċetta l-approċċ tal-Unjoni Ewropea biex tikkumpensal-kontinġenti tariffarji bl-għan li jiġu aġġustati l-obbligi tal-UE 25 u dawk tar-Repubblika tal-Bulgarija u tar-Rumanija fil-qafas tal-GATT, wara t-tkabbir reċenti tal-Unjoni Ewropea.

                  4.

                  Jistgħu jsiru konsultazzjonijiet fi kwalunkwe ħin rigward il-kwistjonijiet imsemmija hawn fuq, fuq talba ta’ kull waħda mill-partijiet.

            Inkun obbligat lejk jekk tikkonferma li l-Gvern tiegħek jaqbel mal-kontenut ta’ din l-ittra. Jekk dan ikun il-każ, din l-ittra flimkien mal-konferma tiegħek għandhom jikkostitwixxu Ftehim fil-forma ta’ Skambju ta’ Ittri bejn l-Unjoni Ewropea u n-New Zealand (il-“Ftehim”).
      L-Unjoni Ewropea u n-New Zealand għandhom jgħarrfu lil xulxin bit-tlestija tal-proċeduri interni tagħhom għad-dħul fis-seħħ tal-Ftehim. Il-Ftehim għandu jidħol fis-seħħ fi żmien 14-il jum wara d-data tal-wasla tal-aħħar notifika.
      Sinjur, jekk jogħġbok aċċetta l-assigurazzjoni tal-ogħla stima tiegħi.

            Għall-Unjoni Ewropea

      B.   Ittra min-New Zealand

      Sinjur,
      Għandi l-unur ngħarrfek li rċevejt l-ittra tiegħek bid-data tal-lum li taqra kif ġej:
      “Wara n-negozjati skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika fl-Iskedi tar-Repubblika tal-Bulgarija u tar-Rumanija matul l-adeżjoni tagħhom fl-Unjoni Ewropea, għandi l-unur nipproponi dan li ġej:

                  1.

                  L-Unjoni Ewropea għandha tinkorpora fl-iskeda tagħha, għat-territorju doganali tal-UE 27, il-konċessjonijiet li jinsabu fl-iskeda tal-UE 25 bil-modifiki li ġejjin:

                              Jiżdiedu 400 tunnellata (piż ta’ karkassi) mal-allokazzjoni għan-New Zealand skont il-kwota tar-rata tariffarja tal-UE għal-“laħam tan-nagħaġ jew tal-mogħoż, frisk, imkessaħ jew iffriżat”, waqt li tinżamm il-kwota kontinġenti preżenti ta’ 0 %;

                              Tinħoloq allokazzjoni erga omnes ta’ 200 tunnellata (piż ta’ karkassi) skont il-kwota tar-rata tariffarja tal-UE għal-“laħam tan-nagħaġ jew tal-mogħoż, frisk, imkessaħ jew iffriżat”, waqt li tinżamm il-kwota kontinġenti preżenti ta’ 0 %;

                              Tiġi aġġustata l-kwota tar-rata tariffarja tal-UE għan-“nagħaġ ħajjin, ħlief annimali ta’ razza pura, bi kwota kontinġenti ta’ 10 %, billi jitneħħew l-allokazzjonijiet ta’ 1 010 tunnellati (ir-Rumanija) u 4 255 tunnellata (il-Bulgarija);

                              Tiġi aġġustata l-kwota tar-rata tariffarja tal-UE għal-“laħam tan-nagħaġ jew tal-mogħoż, frisk, imkessaħ jew iffriżat”, bi kwota kontinġenti ta’ 0 %, billi jitneħħew l-allokazzjonijiet ta’ 75 tunnellata (għar-Rumanija) u 1 250 tunnellata (għall-Bulgarija);

                              Tinbidel id-definizzjoni tal-kwota tar-rata tariffarja tal-UE ta’ 1 300 tunnellata għal-“laħam taċ-ċanġa ta’ kwalità għolja” fl-iskeda tad-WTO tal-UE għal: “Laħam ta’ kwalità għolja ta’ annimali bovini, frisk, imkessaħ jew iffriżat. Il-pajjiż li qed jissupplixxi: in-New Zealand. Il-kwalifika għall-kwota hija soġġetta għall-kondizzjonijiet stipulati fid-dispożizzjonijiet rilevanti tal-UE”.

                  2.

                  L-Unjoni Ewropea għandha wkoll tissostitwixxi d-definizzjoni ta’ laħam taċ-ċanga ta’ kwalità għolja fir-regolamenti tal-Unjoni Ewropea li jimplimentaw din il-kwota b’dan li ġej: “Qatgħat magħżula tal-laħam taċ-ċanga ġejjin minn għoġiela jew erieħ, li kienu jirgħu esklużivament fil-mergħat, li l-karkassi tagħhom ma jaqbżux il-piż ta’ 370 kilogramma. Il-karkassi għandhom jiġu kklassifikati bħala A, L, P, T jew F, mirquma skont il-ħxuna tax-xaħam tat-tip P jew inqas u b’muskolatura ta’ klassi 1 jew 2 skont is-sistema ta’ klassifika tal-karkassi amministrata mill-Bord tal-Laħam ta’ New Zealand”.

                  3.

                  In-New Zealand taċċetta l-approċċ tal-Unjoni Ewropea biex tikkumpensal-kontinġenti tariffarji bl-għan li jiġu aġġustati l-obbligi tal-UE 25 u dawk tar-Repubblika tal-Bulgarija u tar-Rumanija fil-qafas tal-GATT, wara t-tkabbir reċenti tal-Unjoni Ewropea.

                  4.

                  Jistgħu jsiru konsultazzjonijiet fi kwalunkwe ħin rigward il-kwistjonijiet imsemmija hawn fuq, fuq talba ta’ kull waħda mill-partijiet.

            Inkun obbligat lejk jekk tikkonferma li l-Gvern tiegħek jaqbel mal-kontenut ta’ din l-ittra. Jekk dan ikun il-każ, din l-ittra flimkien mal-konferma tiegħek għandhom jikkostitwixxu Ftehim fil-forma ta’ Skambju ta’ Ittri bejn l-Unjoni Ewropea u n-New Zealand (il-“Ftehim”).
      L-Unjoni Ewropea u n-New Zealand għandhom jgħarrfu lil xulxin bit-tlestija tal-proċeduri interni tagħhom għad-dħul fis-seħħ tal-Ftehim. Il-Ftehim għandu jidħol fis-seħħ fi żmien 14-il jum wara d-data tal-wasla tal-aħħar notifika.”
      Għandi l-unur li nesprimi l-qbil tal-gvern tiegħi mal-ittra ta’ hawn fuq.
      Sinjur, jekk jogħġbok aċċetta l-assigurazzjoni tal-ogħla stima tiegħi.

            Għall-Gvern tan-New Zealand


title: 2013/562/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/180

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2011
   (2013/562/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Kulleġġ Ewropew tal-Pulizija għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Kulleġġ Ewropew tal-Pulizija għas-sena finanzjarja 2011, flimkien mat-tweġibiet tal-Kulleġġ (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra d-Deċiżjoni tal-Kunsill 2005/681/ĠAI tal-20 ta’ Settembru 2005 li tistabbilixxi l-Kulleġġ Ewropew tal-Pulizija (CEPOL) u li jħassar id-Deċiżjoni 2000/820/ĠAI (4), u b’mod partikolari l-Artikolu 16 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra d-Deċiżjoni tal-Kummissjoni C(2011)4680 tat-30 ta’ Ġunju 2011 li tagħti approvazzjoni għal deroga mitluba mill-Kulleġġ Ewropew tal-Pulizija mir-Regolament (KE, Euratom) Nru 2343/2002,

               —

               wara li kkunsidra r-rapport tal-Kulleġġ Ewropew tal-Pulizija tat-12 ta’ Lulju 2010 dwar ir-Rimborż ta’ Infiq Privat (10/0257/KA),

               —

               wara li kkunsidra l-awditu estern ikkummissjonat mill-Kulleġġ Ewropew tal-Pulizija (Nru ta’ Referenza tal-Kuntratt: CEPOL/2010/001) dwar ir-rimborż tal-infiq privat,

               —

               wara li kkunsidra r-rapport finali tal-evalwazzjoni esterna ta’ ħames snin tal-Kulleġġ Ewropew tal-Pulizija (Nru ta’ Referenza tal-Kuntratt:CEPOL/CT/2010/002),

               —

               wara li kkunsidra r-Rapport dwar l-Attività Annwali 2009 tad-Direttorat Ġenerali għall-Ġustizzja, il-Libertà u s-Sigurtà,

               —

               wara li kkunsidra r-raba’ rapport ta’ progress tal-Kulleġġ Ewropew tal-Pulizija dwar l-implimentazzjoni tal-Pjan ta’ Azzjoni Pluriennali (MAP) għall-2010-2014,

               —

               wara li kkunsidra r-rapport tal-Qorti tal-Awdituri dwar l-implimentazzjoni tal-MAP tal-Kulleġġ Ewropew tal-Pulizija għall-2010-2014,

               —

               wara li kkunsidra n-nota tas-Servizz tal-Awditjar Intern (IAS) tal-4 ta’ Lulju 2011 (Ref. Ares (2011) 722479) dwar it-tielet rapport ta’ progress dwar l-implimentazzjoni tal-MAP għall-2010-2014 tal-Kulleġġ Ewropew tal-Pulizija,

               —

               wara li kkunsidra r-rapport u l-annessi tal-Kulleġġ Ewropew tal-Pulizija dwar l-implimentazzjoni tar-riżoluzzjoni tal-Parlament Ewropew dwar “Kwittanza 2009: Kulleġġ Ewropew tal-Pulizija”,

               —

               wara li kkunsidra r-rapport u l-anness tal-Kulleġġ Ewropew tal-Pulizija dwar l-applikazzjoni tal-Manwal tal-Akkwist tiegħu għall-perjodu bejn 1 ta’ Lulju 2010 u l-1 ta’ Lulju 2011,

               —

               wara li kkunsidra l-Artikolu 77, u l-Anness VI tar-Regoli ta’ Procedura tieghu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0064/2013),

               1.

               Jagħti l-kwittanza lid-Direttur tal-Kulleġġ Ewropew tal-Pulizija għall-implimentazzjoni tal-baġit tal-Kulleġġ għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni u r-riżoluzzjoni li tagħmel parti integrali minnha lid-Direttur tal-Kulleġġ Ewropew tal-Pulizija, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 23.

      (2)  GU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 256, 1.10.2005, p. 63.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Kulleġġ Ewropew tal-Pulizija għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Kulleġġ Ewropew tal-Pulizija għas-sena finanzjarja 2011, flimkien mat-tweġibiet tal-Kulleġġ (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 – C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2) (ir-“Regolament Finanzjarju”)], u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra d-Deċiżjoni tal-Kunsill 2005/681/ĠAI tal-20 ta’ Settembru 2005 li tistabbilixxi l-Kulleġġ Ewropew tal-Pulizija (CEPOL) u li jħassar id-Deċiżjoni 2000/820/ĠAI (4), u b’mod partikolari l-Artikolu 16 tagħha,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u partikolarment għall-Artikolu 94 tiegħu,

                  —

                  wara li kkunsidra d-Deċiżjoni tal-Kummissjoni C(2011)4680 tat-30 ta’ Ġunju 2011 li tagħti approvazzjoni għal deroga mitluba mill-Kulleġġ Ewropew tal-Pulizija mir-Regolament (KE, Euratom) Nru 2343/2002,

                  —

                  wara li kkunsidra r-rapport tal-Kulleġġ Ewropew tal-Pulizija tat-12 ta’ Lulju 2010 dwar ir-Rimborż ta’ Infiq Privat (10/0257/KA),

                  —

                  wara li kkunsidra l-awditu estern ikkummissjonat mill-Kulleġġ Ewropew tal-Pulizija (Nru ta’ Referenza tal-Kuntratt: CEPOL/2010/001) dwar ir-rimborż tal-infiq privat,

                  —

                  wara li kkunsidra r-rapport finali tal-evalwazzjoni esterna ta’ ħames snin tal-Kulleġġ Ewropew tal-Pulizija (Nru ta’ Referenza tal-Kuntratt: CEPOL/CT/2010/002),

                  —

                  wara li kkunsidra r-Rapport ta’ Attività Annwali 2009 tad-Direttorat Ġenerali għall-Ġustizzja, il-Libertà u s-Sigurtà,

                  —

                  wara li kkunsidra r-raba’ rapport ta’ progress tal-Kulleġġ Ewropew tal-Pulizija dwar l-implimentazzjoni tal-Pjan ta’ Azzjoni Pluriennali (MAP) għall-2010-2014,

                  —

                  wara li kkunsidra r-rapport tal-Qorti tal-Awdituri dwar l-implimentazzjoni tal-MAP tal-Kulleġġ Ewropew tal-Pulizija għall-2010-2014,

                  —

                  wara li kkunsidra n-nota tas-Servizz tal-Awditjar Intern (IAS) tal-4 ta’ Lulju 2011 (Ref. Ares (2011) 722479) fuq it-tielet rapport ta’ progress dwar l-implimentazzjoni tal-MAP għall-2010-2014 tal-Kulleġġ Ewropew tal-Pulizija,

                  —

                  wara li kkunsidra r-rapport u l-annessi tal-Kulleġġ Ewropew tal-Pulizija dwar l-implimentazzjoni tar-riżoluzzjoni tal-Parlament Ewropew dwar “Kwittanza 2009: Kulleġġ Ewropew tal-Pulizija”,

                  —

                  wara li kkunsidra r-rapport u l-anness tal-Kulleġġ Ewropew tal-Pulizija dwar l-applikazzjoni tal-Manwal tal-Akkwist tiegħu għall-perjodu bejn 1 ta’ Lulju 2010 u l-1 ta’ Lulju 2011,

                  —

                  wara li kkunsidra l-Artikolu 77, u l-Anness VI tar-Regoli ta’ Procedura tieghu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0064/2013),

                  A.

                  billi l-Kulleġġ Ewropew tal-Pulizija (il-“Kulleġġ”), li jinsab fi Bramshill, ġie stabbilit permezz tad-Deċiżjoni tal-Kunsill Nru 2000/820/JHA, li ġiet imħassra fl-2005 u sostitwita mid-Deċiżjoni tal-Kunsill 2005/681/ĠAI,

                  B.

                  billi l-Kulleġġ twaqqaf fl-2001 u, b’effett mill-1 ta’ Jannar 2006, ġie ttrasformat f’korp Komunitarju fis-sens tal-Artikolu 185 tar-Regolament Finanzjarju, biex b’hekk ġie jaqa’ taħt id-dispożizzjonijiet tar-Regolament Finanzjarju Qafas għall-aġenziji,

                  C.

                  billi l-Qorti tal-Awdituri fir-rapporti tagħha dwar il-kontijiet annwali tal-Kulleġġ għas-snin finanzjarji 2006, 2007 u 2009, ikkwalifikat l-opinjoni tagħha fir-rigward tal-legalità u r-regolarità tat-tranżazzjonijiet sottostanti għar-raġuni li l-proċeduri ta’ akkwist pubbliku ma kinux konformi mad-dispożizzjonijiet tar-Regolament Finanzjarju,

                  D.

                  billi l-Qorti tal-Awdituri, fir-rapport tagħha dwar il-kontijiet annwali tal-Kulleġġ għas-sena finanzjarja 2008, enfasizzat l-opinjoni tagħha dwar l-affidabbiltà tal-kontijiet, mingħajr ma kkwalifikata espressament, u kkwalifikat l-opinjoni tagħha dwar il-legalità u r-regolarità tat-tranżazzjonijiet sottostanti,

                  E.

                  billi fid-deċiżjoni tiegħu tas-7 ta’ Ottubru 2010 l-Parlament irrifjuta jagħti lid-Direttur tal-Kulleġġ, kwittanza għall-implimentazzjoni tal-baġit tal-Kulleġġ għas-sena finanzjarja 2008 (6),

                  F.

                  billi fid-Deċiżjoni tiegħu tal-10 ta’ Mejju 2011, il-Parlament iddeċieda jipposponi d-deċiżjoni tiegħu dwar l-għoti ta’ kwittanza lid-Direttur tal-Kulleġġ għall-implimentazzjoni tal-baġit tiegħu għall-2009 (7), iżda imbagħad ta kwittanza fid-deċiżjoni tiegħu tal-25 ta’ Ottubru 2011 (8),

                  G.

                  billi l-Qorti tal-Awdituri, fir-rapporti tagħha dwar il-kontijiet annwali tal-Kulleġġ għas-sena finanzjarja 2010, qalet għall-ewwel darba sa minn meta l-Kulleġġ sar aġenzija, li hi kisbet assigurazzjonijiet raġonevoli li l-kontijiet annwali għas-sena finanzjarja 2008 huma affidabbli u li t-tranżazzjonijiet sottostanti huma legali u regolari,

                  H.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2011 huma affidabbli u li t-transazzjonijiet sottostanti huma legali u regolari,

                  I.

                  billi fil-10 ta’ Mejju 2012, il-Parlament ta l-kwittanza lid-Direttur tal-Kulleġġ għall-implimentazzjoni tal-baġit tal-Kulleġġ għas-sena finanzjarja 2010 (9), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              ħeġġeġ lill-Kulleġġ jintroduċi distinzjoni ċara bejn l-elementi differenti tal-kontribuzzjoni tal-Unjoni għall-baġit tal-Kulleġġ fil-kontijiet annwali definittivi tiegħu;

                              —

                              stieden lill-Kulleġġ jieħu azzjoni sabiex jiġu evitati l-istess nuqqasijiet li seħħew waqt il-preparazzjoni tal-baġits individwali;

                              —

                              fakkar li n-nuqqas tar-rispett tal-iskadenzi jikkostitwixxi wieħed mill-fatturi ewlenin li qed jostakolaw ġestjoni finanzjarja soda u talab lill-Kulleġġ iżomm lill-awtorità ta’ kwittanza informata dwar l-implimentazzjoni tad-Deċiżjoni 34/2010/GB;

                              —

                              talab lill-Kulleġġ jinforma lill-awtorità ta’ kwittanza dwar l-implimentazzjoni effikaċi tas-Servizz tal-Awditjar Intern (IAS) bħala rakkomandazzjoni “importanti ħafna” dwar it-tlestija tar-reġistri interni tal-ispejjeż tal-missjonijiet;

                              —

                              talab lill-Kulleġġ jaġġorna lill-Parlament dwar il-livell ta’ implimentazzjoni tas-16-il Standard tal-Kontroll Intern (ICS) il-ġdid tal-Kummissjoni li ġew adottati mill-Bord ta’ Tmexxija (GB) tal-Kulleġġ u ħadu post l-ICS preċedenti,

                  J.

                  billi permezz tad-Deċiżjoni C(2011)4680 tat-30 ta’ Ġunju 2011, il-Kummissjoni tat deroga lill-Kulleġġ mid-dispożizzjonijiet tal-Artikolu 74b tar-Regolament (KE, Euratom) Nru 2343/2002,

                  K.

                  billi l-baġit tal-Kulleġġ għall-2011 kien ta’ EUR 8 341 000 meta mqabbel ma’ EUR 7 800 000 fl-2010, li jfisser żieda ta’ 6,93 %;

                  L.

                  billi l-kontribuzzjoni totali tal-Unjoni għall-baġit taċ-Ċentru għall-2011 kienet ta’ EUR 8 341 000,

                  M.

                  billi l-bilanċ tal-kont ta’ eżitu għaċ-Ċentru fl-2011 kien pożittiv, li ammonta għal EUR 1 358 764,32,

                  1.

                  Jemmen li l-elementi komuni bejn l-Kulleġġ u l-Uffiċċju Ewropew tal-Pulizija għandhom jiġu esplorati aktar, filwaqt li jitqiesu r-riżultati mal-istudju maħruġ mill-Kulleġġ fl-2011 (Nru ta’ Referenza tal-Kuntratt: CEPOL/CT/2010/002); jieħu nota tal-fatt li l-Kulleġġ se joħroġ mill-bini attwali fi Bramshill (ir-Renju Unit) f’Marzu 2014; jitlob li l-Kummissjoni tfassal proposta għar-rilokazzjoni tal-Kulleġġ fl-Aja, fejn jinsab l-Uffiċċju Ewropew tal-Pulizija, sabiex jikkondividu l-faċilitajiet u s-servizzi u jibbenefikaw minn sinerġiji, mingħajr ma jiġu effettwati l-funzjonijiet fundamentali u l-awtonomija taż-żewġ aġenziji, u tippreżenta dawk il-proposti lill-Parlament Ewropew u lill-Kunsill; jenfasizza li deċiżjoni rapida fuq ir-rilokazzjoni tal-Kulleġġ tnaqqas l-inċertezza li jista’ jkollha effett avvers fuq il-persunal u l-proċeduri ta’ reklutaġġ;

         Il-ġestjoni baġitarja u finanzjarja

                  2.

                  Jirrimarka li l-Kulleġġ irċieva l-baġit totali tiegħu ta’ EUR 8 341 000 għall-2011 mid-Direttorat Ġenerali “Affarijiet Interni”;

                  3.

                  Jirrikonoxxi l-fatt mid-Dikjarazzjonijiet Finanzjarji Finali tal-Kulleġġ li ineffiċjenzi fil-ġestjoni finanzjarja, bħall-użu ta’ pagamenti f’linji baġitarji żbaljati f’kapitoli jew titoli seħħew fl-2011; jistieden lill-Kulleġġ jipprovdi lill-awtorità ta’ kwittanza, kemm jista’ jkun malajr, b’aktar dettalji dwar din il-kwistjoni, inklużi l-ammonti u l-linji baġitarji involuti u l-miżuri implimentati biex is-sitwazzjoni tiġi rimedjata;

         Approprjazzjonijiet riportati

                  4.

                  Jinnota mir-rapport ta’ attività annwali (AAR) tal-2011 tal-Kulleġġ li l-approprjazzjonijiet ta’ impenn kienu impenjati f’livell ta’ kważi 100 % għat-Titolu I “personal”, filwaqt li l-approprjazzjonijiet ta’ ħlas kienu ntefqu għal-livell ta’ 93,98 %;

                  5.

                  Jistabbilixxi mill-AAR li l-approprjazzjonijiet ta’ impenn ġew impenjati f’livell ta’ 99,93 % għat-Titolu II “nefqa amministrattiva”, filwaqt li approprjazzjonijiet ta’ ħlas kienu ntefqu għal-livell ta’ 88,86 %;

                  6.

                  Jinnota mill-AAR li għat-Titolu III “nefqa operattiva”, minn baġit totali ta’ EUR 4 063 000, 93,31 % tal-approprjazzjonijiet ġew impenjati meta mqabbla ma’ 99,56 % fl-2010 u li 55,98 % tal-approprjazzjonijiet ta’ ħlas intefqu meta mqabbla ma’ 45,20 % fl-2010;

                  7.

                  Jirrikonoxxi mir-rapport tal-Qorti tal-Awdituri li approprjazzjonijiet li jammontaw għal EUR 1 772 523 (22 %) ġew riportati għall-2012 li minnhom EUR 208 813 jikkonċerna t-Titolu I, EUR 47 275 jikkonċerna t-Titolu II u EUR 1 516 435 jikkonċerna t-Titolu III; jistieden lill-Kulleġġ jinforma l-awtorità ta’ kwittanza bl-azzjonijiet meħuda sabiex jiġi indirizzat dan in-nuqqas, peress li l-livell għoli ta’ riporti jindika nuqqasijiet fl-ippjanar u l-implimentazzjoni tal-baġit u dan mhuwiex konformi mal-prinċipju baġitarju ta’ annwalità;

                  8.

                  Jistabbilixxi mir-rapport tal-Qorti tal-Awdituri li mill-approprjazzjonijiet riportati mill-2010 li jammontaw għal EUR 2,5 miljun, EUR 0,7 miljun (27,5 %) ġie mħassar fl-2011; jistieden lill-Kulleġġ jinforma l-awtorità ta’ kwittanza bl-azzjonijiet meħuda sabiex jiġi indirizzat dan in-nuqqas, peress li l-livell għoli ta’ tħassir jindika nuqqasijiet fl-ippjanar u l-implimentazzjoni tal-baġit u dan mhuwiex konformi mal-prinċipju baġitarju ta’ annwalità;

                  9.

                  Jinnota mill-AAR li 96,74 % tal-approprjazzjonijiet ta’ impenn ġew impenjati; jinnota, barra minn hekk, li 75,21 % tal-approprjazzjonijiet ta’ ħlas intefqu (EUR 6 273 389);

         Trasferimenti

                  10.

                  Jinnota mir-rapport tal-Qorti tal-Awdituri li fl-2011, il-Kulleġġ għamel 38 trasferiment baġitarju li ammontaw għal EUR 1,8 miljun; huwa tal-opinjoni li l-ippjanar tal-baġit u l-proċeduri tal-implimentazzjoni tal-baġit għandhom jissaħħu aktar u jistieden lill-Kulleġġ jinforma l-awtorità ta’ kwittanza bl-azzjonijiet meħuda sabiex jiġi indirizzat dak in-nuqqas, peress li dan jindika nuqqasijiet fl-ippjanar tal-baġit u mhuwiex konformi mal-prinċipju baġitarju ta’ annwalità;

         Proceduri ta’ akkwist

                  11.

                  Jikkonstata mill-AAR li fl-2011 li l-isforzi favur it-titjib tal-akkwist pubbliku tal-Kulleġġ tkomplew u li b’mod ġenerali 40 proċedura ta’ akkwist pubbliku tlestew fl-2011 u proċedura ta’ akwwist pubbliku waħda kienet għadha għaddejja fil-31 Diċembru 2011;

         L-awditu intern

                  12.

                  Jikkonstata mill-AAR (10) li l-Kulleġġ ħa miżuri biex jiġi standardizzat il-kontroll intern tiegħu billi adotta 16-il standard ta’ kontroll intern u billi qabbad uffiċjal responsabbli mill-kontroll intern f’Awwissu 2011; jilqa’ r-reviżjoni tal-evalwazzjoni tal-konformità fir-rigward tal-grad ta’ implimentazzjoni tas-16-il standard ta’ kontroll intern, li seħħet fir-raba’ perjodu ta’ tliet xhur tal-2011 u li wriet li, b’mod ġenerali, il-Kulleġġ kien konformi mar-rekwiżiti tal-istandards ta’ kontroll intern;

                  13.

                  Jirrikonoxxi mill-AAR li l-Panel tal-Awditjar Intern beda jopera fl-2011; jilqa’ t-tliet awditi prinċipali li seħħew mill-Kulleġġ matul l-2011: żewġ awditi esterni mwettqa mill-Qorti tal-Awdituri u awditu intern imwettaq mill-IAS tal-Kummissjoni;

         Proċeduri ta’ reklutaġġ

                  14.

                  Jinnota mir-rapport tal-Qorti tal-Awdituri li l-Kulleġġ jeħtieġ li jtejjeb it-trasparenza tal-proċeduri ta’ reklutaġġ; iħeġġeġ lill-Kulleġġ jinforma l-awtorità ta’ kwittanza bl-azzjonijiet meħuda mill-Kulleġġ sabiex jiġi indirizzat dak in-nuqqas; jirrikonoxxi li l-istandards u t-templates tad-dokumentazzjoni għal kull stadju tal-proċeduri ta’ reklutaġġ kienu riveduti f’Ġunju 2012 għall-iskop tal-iżgurar ta’ trasparenza u ċarezza aqwa fid-dokumentazzjoni; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv kunsiderevoli; jinkoraġġixxi għalhekk lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  15.

                  Jirrimarka li 10 reklutaġġi tlestew fl-2011 u li fl-aħħar ta’ dik is-sena, il-Kulleġġ impjega 23 mis-26 agent temporanju previst mill-pjan ta’ stabbiliment insegwitu tat-tluq ta’ wieħed mill-membru tal-personal fil-15 ta’ Diċembru 2011, peress li qabel kien hemm biss zewġ postijiet vakanti; jirrimarka barra minn hekk li n-numru totali tal-personal tal-Kulleġġ huwa ta’ 38 ikkompletat b’ħames esperti nazzjonali sekondati;

         Prestazzjoni

                  16.

                  Ifaħħar l-isforzi tal-Kulleġġ biex itejjeb il-prestazzjoni tiegħu mingħajr żieda fil-baġit, u r-riżultati miksuba; jifraħlu, barra minn hekk, talli ħa azzjoni b’mod komprensiv fir-rigward tar-rekwiżiti tal-Parlament u l-isfidi baġitarji attwali billi naqqas radikalment l-ispejjeż għall-governanza tiegħu;

                  17.

                  Ifaħħar l-isforzi tal-Kulleġġ biex jirrazzjonalizza u jtejjeb l-effiċjenza tal-Governanza tiegħu, pereżempju permezz tal-implimentazzjoni ta’ miżuri biex jiġu xolti kumitati kif ukoll biex jitnaqqas l-għadd ta’ laqgħat tal-Bordijiet Governattivi kull sena, li issa għandhom jiffokaw essenzjalment fuq il-politika u t-teħid tad-deċiżjonijiet f’livell strateġiku u fit-tul;

                  18.

                  Jirreferi, fir-rigward tal-kummenti l-oħra li jakkumpanjaw id-Deċizjoni tiegħu dwar il-kwittanza, li huma ta’ natura orizzjontali, għar-riżoluzzjoni tiegħu tas-17 ta’ April 2013 (11) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 23.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 256, 1.10.2005, p. 63.

         (5)  ĠU L 357, 31.12.2002, p. 72.

         (6)  ĠU L 320, 7.12.2010, p. 12.

         (7)  ĠU L 250, 27.9.2011, p. 260.

         (8)  ĠU L 313, 26.11.2011, p. 17.

         (9)  ĠU L 286, 17.10.2012, p. 156.

         (10)  Ir-Rapport ta’ Attività Annwali għall-2011, p. 14.

         (11)  Testi adottati, P7_TA(2013)0134 (Ara paġna 374 ta’ dan il-Ġurnal Uffiċjali).


title: 2011/739/: Deċiżjoni tal-Kunsill tal- 20 ta’ Ottubru 2011 dwar il-konklużjoni tal-Ftehim bejn l-Unjoni Ewropea, il-Konfederazzjoni Svizzera u l-Prinċipat tal-Liechtenstein li jemenda l-Ftehim Addizzjonali bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein li jestendi għall-Prinċipat tal-Liechtenstein il-Ftehim bejn il-Komunità Ewropea u l-Konfederazzjoni Svizzera dwar kummerċ ta’ prodotti agrikoli#Ftehim bejn l-Unjoni Ewropea, il-Konfederazzjoni Svizzera u l-Prinċipat tal-Liechtenstein li jemenda l-Ftehim Addizzjonali bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein li jestendi għall-Prinċipat tal-Liechtenstein il-Ftehim bejn il-Komunità Ewropea u l-Konfederazzjoni Svizzera dwar kummerċ ta’ prodotti agrikoli

text:
               16.11.2011

               MT

               Il-Ġurnal Uffiċjali tal-Unjoni Ewropea

               L 297/48

         DEĊIŻJONI TAL-KUNSILL
   tal-20 ta’ Ottubru 2011
   dwar il-konklużjoni tal-Ftehim bejn l-Unjoni Ewropea, il-Konfederazzjoni Svizzera u l-Prinċipat tal-Liechtenstein li jemenda l-Ftehim Addizzjonali bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein li jestendi għall-Prinċipat tal-Liechtenstein il-Ftehim bejn il-Komunità Ewropea u l-Konfederazzjoni Svizzera dwar kummerċ ta’ prodotti agrikoli
   (2011/739/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(6)(a)(v) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Il-Ftehim bejn il-Komunità Ewropea u l-Konfederazzjoni Svizzera dwar kummerċ fi prodotti agrikoli (2) (minn hawn ‘il quddiem imsejjaħ “il-Ftehim dwar l-Agrikoltura”), daħal fis-seħħ fl-1 ta’ Ġunju 2002.

               (2)

               Ftehim Addizzjonali bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein li jestendi għall-Prinċipat tal-Liechtenstein il-Ftehim bejn il-Komunità Ewropea u l-Konfederazzjoni Svizzera dwar kummerċ ta’ prodotti agrikoli (3) (minn hawn ‘il quddiem imsejjaħ “il-Ftehim Addizzjonali”), daħal fis-seħħ fit-13 ta’ Ottubru 2007.

               (3)

               Il-Kummissjoni, f’isem l-Unjoni Ewropea, innegozjat Ftehim bejn l-Unjoni Ewropea u l-Konfederazzjoni Svizzera dwar il-protezzjoni tad-denominazzjonijiet tal-oriġini u tal-indikazzjonijiet ġeografiċi tal-prodotti agrikoli u tal-oġġetti tal-ikel, li jemenda l-Ftehim dwar l-Agrikoltura billi jdaħħal anness ġdid, l-Anness 12.

               (4)

               L-Unjoni Ewropea, il-Prinċipat tal-Liechtenstein u l-Konfederazzjoni Svizzera qablu li l-Ftehim Addizzjonali għandu wkoll jiġi emendat biex iqis il-protezzjoni tad-denominazzjonijiet tal-oriġini u tal-indikazzjonijiet ġeografiċi.

               (5)

               Il-Ftehim bejn l-Unjoni Ewropea, il-Konfederazzjoni Svizzera u l-Prinċipat tal-Liechtenstein li jemenda l-Ftehim Addizzjonali (minn hawn ‘il quddiem imsejjaħ “il-Ftehim”) għandu jiġi konkluż,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea, il-Konfederazzjoni Svizzera u l-Prinċipat tal-Liechtenstein li jemenda l-Ftehim Addizzjonali bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein li jestendi għall-Prinċipat tal-Liechtenstein il-Ftehim bejn il-Komunità Ewropea u l-Konfederazzjoni Svizzera dwar kummerċ ta’ prodotti agrikoli (minn hawn ‘il quddiem imsejjaħ “il-Ftehim”) huwa b’dan approvat f’isem l-Unjoni.
   It-test tal-Ftehim huwa anness ma’ din id-Deċiżjoni.
   Artikolu 2
   Il-President tal-Kunsill għandu jaħtar il-persuna bis-setgħa li tipproċedi, f’isem l-Unjoni, bid-depożitu tal-istrument ta’ approvazzjoni previst fl-Artikolu 3 tal-Ftehim sabiex tintrabat l-Unjoni.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, l-20 ta’ Ottubru 2011.

            Għall-Kunsill

            Il-President

         M. SAWICKI

      (1)  Kunses tal-24 ta’ Ġunju 2011 (għadu mhux ippubblikat fil-Ġurnal Uffiċjali).

      (2)  ĠU L 114, 30.4.2002, p. 132.

      (3)  ĠU L 270, 13.10.2007, p. 6.

      FTEHIM
      bejn l-Unjoni Ewropea, il-Konfederazzjoni Svizzera u l-Prinċipat tal-Liechtenstein li jemenda l-Ftehim Addizzjonali bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein li jestendi għall-Prinċipat tal-Liechtenstein il-Ftehim bejn il-Komunità Ewropea u l-Konfederazzjoni Svizzera dwar kummerċ ta’ prodotti agrikoli
      L-UNJONI EWROPEA (minn hawn 'il quddiem imsejħa "l-Unjoni"),
      IL-KONFEDERAZZJONI SVIZZERA (minn hawn 'il quddiem imsejħa "l-Isvizzera"), u
      L-PRINĊIPAT TAL-LIECHTENSTEIN (minn hawn 'il quddiem imsejjaħ "il-Liechtenstein"),
      minn hawn 'il quddiem imsejħa "il-Partijiet",
      Filwaqt li jimpenjaw ruħhom li jippromovu bejniethom l-iżvilupp armonjuż ta' denominazzjonijiet tal-oriġini u l-indikazzjonijiet ġeografiċi (minn hawn 'il quddiem "IĠ"), u li jiffaċiltaw, permezz tal-protezzjoni tagħhom fl-ambitu tal-Ftehim bejn il-Komunità Ewropea u l-Konfederazzjoni Svizzera dwar kummerċ fi prodotti agrikoli (minn hawn 'il quddiem "il-Ftehim dwar l-Agrikoltura"), il-fluss kummerċjali bilaterali ta' prodotti agrikoli u ta' oġġetti tal-ikel li joriġinaw fil-Partijiet li jibbenefikaw minn IĠ waħda, fi ħdan it-tifsira relattiva tal-leġislazzjoni tagħhom, u li jaġġornaw regolarment il-lista tal-IĠ protetti b'dan il-Ftehim.
      Billi:

                  (1)

                  Il-leġislazzjoni Svizzera dwar l-IĠ għal prodotti agrikoli u oġġetti tal-ikel tapplika fil-Leichtenstein;

                  (2)

                  L-IĠ fir-reġistru nazzjonali Svizzeru jistgħu jkunu magħmula minn ismijiet ġeografiċi li jinsabu fit-territorju tal-Liechtenstein u ż-żona ġeografika ta' dawn l-IĠ tista' tinkludi t-territorju tal-Liechstentein;

                  (3)

                  Bis-saħħa tal-Ftehim Addizzjonali bejn il-Komunità Ewropea, il-Konfederazzjoni Svizzera u l-Prinċipat tal-Liechtenstein li jestendi għall-Prinċipat tal-Liechtenstein il-Ftehim bejn il-Komunità Ewropea u l-Konfederazzjoni Svizzera dwar kummerċ ta’ prodotti agrikoli (minn hawn 'il quddiem imsejjaħ "il-Ftehim Addizzjonali"), il-Ftehim dwar l-Agrikoltura japplika wkoll għal-Liechtenstein;

                  (4)

                  Bis-saħħa tal-Ftehim Addizzjonali, il-prodotti tal-Liechtenstein jitqiesu bħala prodotti ta' oriġini Svizzera;

                  (5)

                  Il-Ftehim Addizzjonali għandu jiġi emendat sabiex l-Anness il-ġdid għall-Ftehim dwar l-Agrikoltura dwar il-protezzjoni tal-indikazzjoni ġeografiċi u d-denominazzjonijiet tal-oriġini tal-Isvizzera u tal-Unjoni, rigward il-prodotti agrikoli u l-oġġetti tal-ikel, japplika wkoll għal-Liechtenstein,

            FTIEHMU DWAR ID-DISPOŻIZZJONIJIET LI ĠEJJIN:
      Artikolu 1
      Emendi
      Il-Ftehim Addizzjonali huwa emendat kif ġej:

                  1)

                  L-Artikolu 1(2) jinbidel bit-test li ġej:
                  "L-aġġustamenti speċifiċi għal-Liechtenstein, fl-Annessi 4 sa 12 tal-Ftehim dwar l-Agrikoltura humja mniżżla fl-Anness għal dan il-Ftehim ("il-Ftehim Addizzjonali"), li għandu jagħmel parti integrali minn dan tal-aħħar.".

                  2)

                  Fl-Anness, it-titolu "Aġġustamenti/żidiet li jikkonċernaw l-Annessi 4-11 tal-Ftehim dwar l-Agrikoltura" jinbidel bit-titolu li ġej:
                  "Aġġustamenti/żidiet li jikkonċernaw l-Annessi 4-12 tal-Ftehim dwar l-Agrikoltura".

                  3)

                  Il-paragrafu li ġej jiżdied mat-titolu msemmi hawn fuq:
                  "Anness 12, Protezzjoni tad-denominazzjonijiet tal-oriġini u tal-indikazzjonijiet ġeografiċi tal-prodotti agrikoli u l-oġġetti tal-ikel.
                  Iż-żona ġeografika tal-IĠ Svizzeri li ġejjin, protetti permezz tal-Appendiċi 1 tal-Anness 12, tinkludi wkoll it-territorju tal-Liectenstein:

                              —

                              Rheintaler Ribel / Türggen Ribel (PDO)

                              —

                              St. Galler Bratwurst / St. Galler Kalbsbratwurst (PGI).".

            Artikolu 2
      Verżjonijiet lingwistiċi
      Dan il-Ftehim huwa mfassal fi tliet kopji bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, bl-Isvediż, bit-Taljan, u bl-Ungeriż, b'kull test ugwalment awtentiku.
      Artikolu 3
      Dħul fis-seħħ
      1.   Dan il-Ftehim għandu jiġi rratifikat jew approvat mill-Partijiet skont il-proċeduri interni tagħhom.
      2.   Il-Partijiet għandhom jinnotifikaw lil xulxin bit-tlestija ta' dawn il-proċeduri.
      3.   Dan il-Ftehim għandu jidħol fis-seħħ fil-jum tad-dħul fis-seħħ tal-Ftehim bejn il-Komunità Ewropea u l-Konfederazzjoni Svizzera dwar il-protezzjoni tad-denominazzjonijiet tal-oriġini u tal-indikazzjonijiet ġeografiċi għall-prodotti agrikoli u l-oġġetti tal-ikel, li jemenda l-Ftehim bejn il-Komunità Ewropea u l-Konfederazzjoni Svizzera dwar il-kummerċ tal-prodotti agrikoli.

         Съставено в Брюксел на седемнадесети май две хиляди и единадесета година.
         Hecho en Bruselas, el diecisiete de mayo de dos mil once.
         V Bruselu dne sedmnáctého května dva tisíce jedenáct.
         Udfærdiget i Bruxelles den syttende maj to tusind og elleve.
         Geschehen zu Brüssel am siebzehnten Mai zweitausendelf.
         Kahe tuhande üheteistkümnenda aasta maikuu seitsmeteistkümnendal päeval Brüsselis.
         Έγινε στις Βρυξέλλες, στις δέκα εφτά Μαΐου δύο χιλιάδες έντεκα.
         Done at Brussels on the seventeenth day of May in the year two thousand and eleven.
         Fait à Bruxelles, le dix-sept mai deux mille onze.
         Fatto a Bruxelles, addì diciassette maggio duemilaundici.
         Briselē, divi tūkstoši vienpadsmitā gada septiņpadsmitajā maijā.
         Priimta du tūkstančiai vienuoliktų metų gegužės septynioliktą dieną Briuselyje.
         Kelt Brüsszelben, a kétezer-tizenegyedik év május tizenhetedik napján.
         Magħmul fi Brussell, fis-sbatax-il jum ta' Mejju tas-sena elfejn u ħdax.
         Gedaan te Brussel, de zeventiende mei tweeduizend elf.
         Sporządzono w Brukseli dnia siedemnastego maja roku dwa tysiące jedenastego.
         Feito em Bruxelas, em dezassete de Maio de dois mil e onze.
         Întocmit la Bruxelles la șaptesprezece mai două mii unsprezece.
         V Bruseli dňa sedemnásteho mája dvetisícjedenásť.
         V Bruslju, dne sedemnajstega maja leta dva tisoč enojst.
         Tehty Brysselissä seitsemäntenätoista päivänä toukokuuta vuonna kaksituhattayksitoista.
         Som skedde i Bryssel den sjuttonde maj tjugohundraelva.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisse
            Per la Confederazione svizzera
            Šveices Konfederācijas vārdā –
            Šveicarijos Konfederacijos vardu
            A Svájci Államszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suíça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжeство Лихтенщайн
            Por el Principado de Liechtenstein
            Za Lichtenštejnské knížectví
            For Fyrstendommet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για το Πριγκιπάτο του Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā –
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta' Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein